b"\n_START_ARTICLE_\nGiro d'It\xc3\xa0lia de 1969\n_START_SECTION_\nHist\xc3\xb2ria\n_START_PARAGRAPH_\nEl Giro d'It\xc3\xa0lia de 1969 presentava el principal atractiu en la lluita entre Felice Gimondi i Eddy Merckx per a la vict\xc3\xb2ria final. El ciclista belga fou el primer a demostrar el seu bon estat de forma, en guanyar la tercera i quarta etapa, la primera a l'esprint i la segona en la primera de les dues contrarellotges de la cursa, en la qual no hi hagu\xc3\xa9 gaires difer\xc3\xa8ncies. M\xc3\xa9s grans foren les difer\xc3\xa8ncies en la 15a etapa, la segona contrarellotge, de 49 quil\xc3\xb2metres. En aquesta ocasi\xc3\xb3 Merckx super\xc3\xa0 a Gimondi en un minut i al resta de corredors en m\xc3\xa9s de tres. Amb tot, l'endem\xc3\xa0 va saltar una not\xc3\xadcia impactant, Merckx havia donat positiu en un control antidopatge, la qual cosa supos\xc3\xa0 la seva expulsi\xc3\xb3 de la cursa. Tot i que el posterior contraan\xc3\xa0lisis ratific\xc3\xa0 el positiu, Merckx defens\xc3\xa0 en tot moment la seva innoc\xc3\xa8ncia. Es va parlar molt del tema, suggerint-se, fins i tot, una acci\xc3\xb3 mafiosa contra Merckx..  El positiu comportava una sanci\xc3\xb3 d'un mes, cosa que li hauria impedit prendre part al Tour de Fran\xc3\xa7a, per\xc3\xb2 la pena fou sobreseguda i va poder participar en el Tour, on aconseguira la primera de les seves vict\xc3\xb2ries a la general._NEWLINE_Per la seva banda, Gimondi es va trobar amb la maglia rosa i amb pocs rivals per a disputar-li la vict\xc3\xb2ria una vegada fora de combat Eddy Merckx. En un terrible final de carrera, amb diverses etapes d'alta muntanya consecutives, Gimondi sols fou superat clarament en la 21a etapa, guanyada per Claudio Michelotto, finalment segon a la general i vencedor de la classificaci\xc3\xb3 de la muntanya. D'aquesta manera Gimondi guanyava el seu segon Giro d'It\xc3\xa0lia."